આજે સવારે જ્યારે મેં અને તારા પપ્પાએ પ્રેગ્નન્સી ટેસ્ટ કર્યો ત્યારે જાણે અમારું આખું વિશ્વ બદલાઈ ગયું હોય એમ લાગ્યું. તારા પપ્પાની આંખમાં ચમક હતી અને મારી આંખોમાં ચિંતા ! બધું બરાબર તો થશે ને ? કંઈ તકલીફ તો નહીં થાય ને ? – એ જ સ્તો વળી ! હજી તો તારા ધબકારા શરૂ પણ નથી થયા અને મારા ધબકારા અનેકગણા વધી ગયા છે. એમ સાંભળ્યું છે કે મા બનવું એ એક ચમત્કાર છે. હવે મારે એ ચમત્કારમાંથી પસાર થવાનું છે. તને એક સાચી વાત કહું ? આમ તો છે ને હું કોઈની સલાહ માનતી નથી પરંતુ હવે મેં ડૉક્ટર અંકલની બધી જ સલાહ માનવાનું શરૂ કરી દીધું છે. તારે માટે મારે હવે દરેક કામ બે ગળણે ગાળીને કરવાનું છે કારણ કે તું મારે મન સર્વસ્વ છે. ડૉક્ટર અંકલે તો બહુ મોટું લિસ્ટ આપ્યું છે. ભાત ભાતની દવાઓ છે. આમ થાય તો આ દવા અને તેમ થાય તો પેલી દવા ! મારે એમણે કહેલી દરેક બાબતનું ધ્યાન રાખવાનું છે.